SK Úradný vestník Európskej únie C 432/16

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2014/C 432/09)

Týmto uverejnením sa poskytuje právo vzniesť námietky proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„PRESUNTO DE BARRANCOS“/„PALETA DE BARRANCOS“

ES č.: PT-PDO-0105-0010-7.7.2010

CHZO ( ) CHOP ( X )

1. Položka v špecifikácii výrobku, ktorej sa zmena týka

—

☒

—

☒

—

☐

—

☐

—

☒

—

☐

—

☒

—

☐

—

☒

2. Druh zmeny (zmien)

—

☒

—

☐

—

☐

—

☐

3. Zmena (zmeny)

3.1. Názov produktu

Do špecifikácie bol zahrnutý názov „Paleta de Barrancos“, pliecka – predné končatiny po vyzretí, historicky nazývané „Paleta de Barrancos“.

3.2. Opis výrobku

Do špecifikácie a jednotného dokumentu bol doplnený opis výrobku „Paleta de Barrancos“. Uvádzajú sa podrobné informácie o fyzikálnych vlastnostiach „Paleta de Barrancos“, ako aj o vlastnostiach suroviny, keďže ide o prednú končatinu ošípanej, zatiaľ čo „Presunto de Barrancos“ sa získava zo zadnej končatiny.

„Paleta de Barrancos“ je kus mäsa v každom ohľade zhodný s „Presunto de Barrancos“, s výnimkou hmotnosti, keďže pochádza z predných končatín zvieraťa, z ktorých sa získavajú šunky („presuntos“).

Na pliecka „Paleta de Barrancos“ sa pôvodne nevzťahovala ochrana označenia pôvodu, keďže boli v minulosti vyhradené na rodinnú spotrebu alebo predávané len na miestnej úrovni. Po vývoji spotrebiteľských návykov a vzhľadom na to, že ide o menšie kusy mäsa získavané rovnakým spôsobom výroby, a teda majú rovnaké vlastnosti ako „Presunto de Barrancos“, v súčasnosti sú ekonomicky výnosné a vychýrené a tiež potrebujú požadovanú ochranu.

Táto žiadosť umožňuje poskytnúť výrobcom primerané nástroje na lepšiu identifikáciu a propagáciu týchto osobitých výrobkov, a zároveň chrániť výrobcov pred nelegálnymi postupmi.

Cieľom pridania „Paleta de Barrancos“ je tiež zaručiť spravodlivý zárobok pre výrobcov pliecok, ktorí poskytujú zrozumiteľné informácie o osobitých vlastnostiach tohto výrobku a jeho súvislosti so zemepisnou oblasťou, čím spotrebiteľom umožňujú bezpečný a spoľahlivý nákup.

3.3. Spôsob výroby

V nasledujúcej tabuľke sú uvedené informácie o dĺžke trvania jednotlivých fáz chovu, pôvode a kvalite výživy zvierat a minimálnom období vykrmovania a záverečného výkrmu prostredníctvom pastvinového režimu v trvaní aspoň 60 dní, počas ktorých sa zvieratá voľne pasú v dubinách, kde sa kŕmia výhradne existujúcimi prírodnými zdrojmi, t. j. trávou a žaluďmi. Práve tento režim umožňuje zvieratám nadobudnúť požadované vlastnosti na výrobu šuniek a pliecok.

Fázy Trvanie Krmivo pochádzajúce zo zemepisnej oblasti produkcie suroviny Prasiatko 45 – 60 dní Materské mlieko, môže byť doplnené zmiešanými krmivami Rast > 8,5 mesiaca Obilniny, slama, prírodné a obrábané pastviny, zmiešané krmivá Vykrmovanie a záverečný výkrm prostredníctvom pastvinového režimu – tzv. montanheira > 60 dní Krmivá pochádzajúce výhradne z dubín

Vzhľadom na pridanie „Paleta de Barrancos“ sa spresňuje dĺžka jednotlivých etáp spracovateľského procesu tohto výrobku. V nasledujúcej tabuľke je uvedené trvanie etáp spracovania pre obidva výrobky.

Etapy Trvanie Šunka Pliecko Solenie 1 – 1,5 dňa/kg 1 – 1,5 dňa/kg Zrenie 25 – 45 dní 25 – 45 dní Sušenie – dozrievanie > 6 mesiacov > 4 mesiace Odležanie > 6 mesiacov > 4 mesiace

3.4. Označovanie

V závislosti od toho, či ide o pliecko alebo stehno, musí označovanie zahŕňať tieto údaje: „Presunto de Barrancos – Chránené označenie pôvodu“ alebo „Paleta de Barrancos – Chránené označenie pôvodu“.

Údaje týkajúce sa dátumu minimálnej trvanlivosti, šarže, názvu, podniku alebo obchodného názvu či adresy výrobcu boli odstránené, lebo tieto informácie už sú stanovené všeobecnými právnymi predpismi uplatniteľnými na označovanie výrobkov. Zoznam prísad je povinný, len keď sa stehno ošetruje olivovým olejom a mletým korením.

S cieľom dodržať vnútroštátne požiadavky je odteraz povinné uvádzať na označení výrobku certifikačnú známku, ktorá obsahuje názov výrobku a jeho príslušné označenie, kontrolný orgán a sériové číslo.

3.5. Špecifické pravidlá krájania, strúhania, balenia

Vzhľadom na to, že rezanie a krájanie kúskov podlieha kontrole, obmedzenie vzťahujúce sa na miesto sa odstránilo, keďže nijako nevplýva na vlastnosti výrobku a bráni jeho uvádzaniu na trh v jednotlivých stanovených úpravách.

3.6. Kontrolný orgán a skupina výrobcov

AGRICERT – Certificação de Produtos Alimentares Lda – je kontrolný orgán poverený overovaním súladu výrobku a ACPA – Associação de Criadores de Porco Alentejano – je nová skupina výrobcov.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„PRESUNTO DE BARRANCOS“/„PALETA DE BARRANCOS“

ES č.: PT-PDO-0105-0010-7.7.2010

CHZO ( ) CHOP ( X )

1. Názov

„Presunto de Barrancos“/„Paleta de Barrancos“

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

Názov „Presunto de Barrancos“ sa vzťahuje na solené, sušené, vyzreté a neúdené stehná dospelých ošípaných rasy „alentejana“ (Sus ibericus), zabitých medzi 12. a 20. mesiacom.

Tvar a vonkajší vzhľad: dlhý a pozdĺžny rez, upravený, orezaný do tvaru zobáka alebo špica podľa pravidiel tradičného rezu, pričom je ponechaná vrchná koža. Nadbytočný tuk je možné opracovať a koncová raticová časť (paprčka) sa systematicky ponecháva na uľahčenie identifikácie.

Maximálna hmotnosť je 5 kg, farba môže byť charakteristická ružová až sýtočervená a na reze vidieť tuk prenikajúci do svalovej hmoty, po minimálnom období sušenia – dozrievania v trvaní šiestich mesiacov a minimálnom období odležania v pivnici v trvaní šiestich mesiacov.

Šunka „Presunto de Barrancos“ sa môže predávať vcelku alebo rozdelená na kusy, vykostená či nevykostená, alebo nakrájaná na plátky.

Názov „Paleta de Barrancos“ sa vzťahuje na solené, sušené, vyzreté a neúdené predné končatiny dospelých ošípaných rasy „alentejana“ (Sus ibericus), zabitých medzi 12. a 20. mesiacom.

Vonkajší tvar a vzhľad: dlhý a pozdĺžny rez, upravený, tvarovaný alebo zaoblený podľa pravidiel tradičného rezu, pričom je ponechaná vrchná koža. Nadbytočný tuk je možné opracovať a koncová raticová časť (paprčka) sa systematicky ponecháva na uľahčenie identifikácie.

Maximálna hmotnosť sú 3 kg, farba môže byť charakteristická ružová až sýtočervená a na reze vidieť tuk prenikajúci do svalovej hmoty, po minimálnom období sušenia – dozrievania v trvaní štyroch mesiacov a minimálnom období odležania v pivnici v trvaní štyroch mesiacov.

Pliecko „Paleta de Barrancos“ sa môže uvádzať na trh vcelku alebo rozdelené na kusy, vykostené či nevykostené, alebo nakrájané na plátky.

3.3. Suroviny (len pri spracovaných výrobkoch)

Výrobky „Presunto de Barrancos“/„Paleta de Barrancos“ je možné pripravovať len z tiel ošípaných rasy „alentejana“, ktoré sa narodili, boli chované, kŕmené a zabité v zemepisnej oblasti vymedzenej na produkciu suroviny.

Šunky: tvoria ich čerstvé stehná s vyššou hmotnosťou než 6 kg.

Pliecka: tvoria ich čerstvé predné končatiny s vyššou hmotnosťou než 4 kg.

3.4. Krmivo (len pri výrobkoch živočíšneho pôvodu)

Prasiatka sa kŕmia materským mliekom minimálne počas 45 dní a tento nutričný režim je možné doplniť zmiešanými krmivami. Prasiatka po odstavení vstupujú do rastovej fázy, ktorá trvá až do začiatku pastvinového režimu – tzv. montanheira. Rastová fáza sa končí v septembri/októbri; počas tohto obdobia sa zvieratá kŕmia obilninami, koncentrovanými krmivami a slamou, ktoré pochádzajú zo zemepisnej oblasti produkcie suroviny.

Fáza vykrmovania a záverečného výkrmu prostredníctvom pastvinového režimu (tzv. montanheira) spočíva predovšetkým v pasení zvierat na čerstvom vzduchu v dubinách, čo im prináša výživu tvorenú výlučne existujúcimi prírodnými zložkami, a to trávou a žaluďmi. Dĺžka tohto obdobia sa zhoduje s produkciou žaluďov z dubov/korkových dubov v dubinách, ktoré sa prirodzene rozrastajú od októbra/novembra do januára/februára. Zvieratá v tomto režime zotrvávajú minimálne 60 dní a získavajú požadované vlastnosti na výrobu šuniek a pliecok.

Fázy Trvanie Krmivo pochádzajúce zo zemepisnej oblasti produkcie suroviny Prasiatko 45 – 60 dní Materské mlieko, môže byť doplnené zmiešanými krmivami Rast > 8,5 mesiaca Obilniny, slama, prírodné a obrábané pastviny, zmiešané krmivá Vykrmovanie a záverečný výkrm prostredníctvom pastvinového režimu – tzv. montanheira > 60 dní Krmivá pochádzajúce výhradne z dubín

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Príchod na svet, rast, vykrmovanie a záverečný výkrm zvierat prostredníctvom pasenia (tzv. montanheira) i zabitie sa uskutočňujú v zemepisnej oblasti vymedzenej na produkciu suroviny. Výroba alebo príprava, zrenie a sušenie sa uskutočňujú v zemepisnej oblasti vymedzenej na spracovanie.

3.6. Špecifické pravidlá krájania, strúhania, balenia atď.

Neuplatňuje sa.

3.7. Špecifické pravidlá označovania

V závislosti od toho, či ide o pliecko alebo stehno, musí označovanie zahŕňať tieto údaje: „Presunto de Barrancos – Chránené označenie pôvodu“ alebo „Paleta de Barrancos – Chránené označenie pôvodu“.

4. Stručné vymedzenie zemepisnej oblasti

Zemepisná oblasť produkcie suroviny (obce):

Alter do Chão, Castelo de Vide, Crato, Marvão, Nisa, Portalegre, Avis, Mora, Ponte de Sôr, Arronches, Campo Maior (okrem oblasti S. João Baptista), Elvas (okrem oblasti S. Pedro), Fronteira, Monforte, Borba, Estremoz, Sousel, Vila Viçosa, Arraiolos, Évora, Montemor-o-Novo, Portel, Vendas Novas, Viana do Alentejo, Alandroal, Mourão, Redondo, Reguengos de Monsaraz, Alcácer do Sal (okrem oblasti S. Matias do Castelo), Grândola (okrem oblasti Melides), Alvito, Beja, Cuba, Mértola, Vidigueira, Barrancos, Moura, Serpa, Aljustrel, Almodôvar, Castro Verde, Ferreira do Alentejo, Ourique, Odemira (okrem oblasti Vila Nova de Mil Fontes a S. Teotónio), Santiago de Cacém (okrem oblasti Santo André) a Sines.

Zemepisná oblasť spracovania (obec): Barrancos.

5. Súvislosť so zemepisnou oblasťou

5.1. Špecifickosť zemepisnej oblasti

Z dôvodu pôdnych a klimatických charakteristík a nadmorskej výšky sa na juhozápade Pyrenejského polostrova vyvinul osobitný poľnohospodársko-lesnícko-pastiersky systém: tzv. montado (dubina).

Tento jedinečný ekologický systém na svete sa vyznačuje prítomnosťou zalesnených plôch, na ktorých rastú stromy rodu Quercus (dub), rastlinstvo suchomilného typu a trávnatá vrstva podmieňovaná slabým úhrnom zrážok.

Podľa prevládajúceho druhu môžu byť dubiny zložené z duba korkového (Quercus suber), duba cezmínového (okrúhlolistého) (Quercus rotundifolia), alebo môžu byť zmiešané z obidvoch druhov. Zemepisné rozšírenie siaha od pobrežia do vnútrozemia, keďže Atlantický oceán vplýva na klimatické podmienky, ktoré určujú zastúpené druhy. V dôsledku toho dub korkový (Quercus suber) prevláda na západe a dub cezmínový (okrúhlolistý) (Quercus rotundifolia) na východe.

Dôverne známa zalesnená krajina tvorená dubmi cezmínovými (okrúhlolistými) a dubmi korkovými, ktorá je typická pre juh krajiny a vyznačuje sa mierne zvlnenou topografiou, kamenistým podložím a málo úrodnou pôdou, je vhodná najmä na lesohospodárske a pastierske využitie. Pod pôdnym krytom sa rozvíja zriedkavá a samovoľne rastúca vegetácia, ktorá je súčasťou výživy ošípaných. Tento ekologický systém prispieva k udržiavaniu pôdy, čím zabraňuje jej zvetrávaniu, a zároveň poskytuje veľmi významný zdroj výživy: žalude.

Oblasť mesta Barrancos sa vyznačuje osobitnými pôdno-klimatickými vlastnosťami, ktoré ovplyvňuje blízkosť pohoria Sierra Morena, nadmorská výška (350 metrov nad morom) a blízkosť rieky Ardila a brehu rieky Murtigão.

Barrancos leží vo vyššej nadmorskej výške a vyznačuje sa stredomorskou mikroklímou, s prevládajúcimi severozápadnými a západnými vetrami, ktoré môžu dosiahnuť maximálnu rýchlosť 60 km/h, s ročnou relatívnou vlhkosťou 70 % a teplotami, ktoré dosahujú maximum 38 až 40 °C v júli a auguste a minimum 3 až 5 °C v decembri a januári.

Miestna mikroklíma umožňuje, aby sa stehná a pliecka sušili, dozrievali a nechávali odležať v prirodzených podmienkach, bez údenia, ktoré sa zvyčajne používa vo všetkých ostatných regiónoch našej krajiny, kde sa vyrába šunka.

Tento osobitý výrobný postup sa zakladá na miestnych poctivých a ustálených metódach a v priebehu rokov sa prakticky nezmenil.

5.2. Špecifickosť výrobku

Výrobky „Presunto de Barrancos“/„Paleta de Barrancos“ prechádzajú prirodzeným zrením v mikroklimatických podmienkach oblasti Barrancos. Z dôvodu vysokých teplôt počas letného obdobia sa zo stehien a pliecok postupne vyparuje voda, a práve vtedy kyselina olejová preniká do svalových vlákien, čím dodáva celému kusu mäsa arómu, osobité vlastnosti a chute, ako sú mastnosť a textúra tuku, mäkkosť a výraznejšie aromatické vlastnosti.

Tieto výrobky sa získavajú výlučne z ošípaných rasy „alentejana“. Tá sa vyznačuje genetickými vlastnosťami, ktoré umožňujú prenikanie tuku do svalu, vďaka čomu má výrobok špecifickú mramorovú štruktúru.

Chuť je jemná a lahodná, málo slaná a niekedy sprevádzaná mierne korenistou, veľmi jemnou a šťavnatou príchuťou. Je aromatická, s málo vláknitou textúrou, a je teda dosť mäkká. Tuk je aromatický, má príjemnú chuť a vyznačuje sa lesklým vzhľadom a perleťovo bielou farbou. Konzistencia sa líši v závislosti od kŕmenia a podielu žaluďov v krmive.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Ošípaná rasy „alentejana“ je významným konzumentom dubových plodov a vie ich najúčinnejšie pretvoriť na mäso. Toto príkladné využitie prírodného zdroja, spojené s metabolickými osobitosťami typickými pre túto rasu, určuje tvorbu suroviny s jedinečnými vlastnosťami, úzko súvisiacej s osobitným zemepisným prostredím, a predstavuje základ na výrobu výrobkov „Presunto de Barrancos“/„Paleta de Barrancos“.

Vymedzená zemepisná oblasť produkcie suroviny sa tak zhoduje s obcami, v ktorých prevládajú oblasti dubín zložené z dubov cezmínových (okrúhlolistých) alebo korkových, ktoré určujú rozloženie stád ošípaných rasy „alentejana“.

Zvieratá sú chované pastvinovým režimom (tzv. montanheira) a na výrobu stehien a pliecok sa starostlivo vyberajú a kontrolujú už od príchodu na svet. Ich mäso sa vyznačuje osobitnými kvalitami súvisiacimi s chovom a kŕmením. Pri extenzívnom pastvinovom režime sa vďaka žaluďom tvorí typ jemného tuku bohatého na polynenasýtené mastné kyseliny.

Pre mikroklímu vymedzenej zemepisnej oblasti výroby alebo prípravy sa sušenie, zrenie a odležanie šuniek a pliecok uskutočňuje v prirodzených podmienkach, bez údenia, čo neplatí v ostatných regiónoch, kde sa vyrábajú šunky a pliecka, a tieto výrobky tak nadobúdajú odlišné vlastnosti od ostatných výrobkov tejto kategórie.

Vďaka klimatickým vlastnostiam zemepisnej oblasti spracovania sa môže spracovateľský proces uskutočňovať v prirodzených klimatických podmienkach, pomaly a postupne, pri teplotách a vlhkosti, ktoré umožňujú získavanie výrobku s veľmi charakteristickou textúrou, arómou a chuťou, ktorý má jedinečnú povesť a dobré meno.

http://www.dgadr.mamaot.pt/images/docs/val/dop_igp_etg/Valor/CE_Presunto_Paleta_Barrancos_DOP.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.